C 88/56
SK
Úradný vestník Európskej únie
24.2.2022
Analýza pôd zahŕňa tri hlavné typy.
V najsevernejšej časti oblasti zemepisného označenia sa nachádzajú ílovitovápencové pôdy.
Tie sú základným zdrojom na pestovanie viniča naprieč oblasťami Rioja Alavesa a Rioja Alta.
V oblastiach Rioja Alta a Rioja Oriental sa nachádzajú aj aluviálne a ílovité pôdy s vysokým obsahom železa.
Z viniča, ktorý sa na nich pestuje, sa vyrábajú vína s menším telom, než majú vína uvedené vyššie.
Z hospodárskeho hľadiska víno predstavuje 20 % HDP regiónu.
Z tejto skutočnosti, ako aj z tunajšej odvekej tradície pestovania viniča vyplýva, že tento región závisí od udržateľnosti vinohradníctva a že sa tu optimálne využívajú opísané prírodné podmienky.
Keďže miestna výroba sa špecializuje najmä na vyzrievanie vín, je v tejto oblasti jedna z najvyšších koncentrácií dubových sudov na svete.
8.2.
Akostné šumivé víno Hoci sa toto zemepisné označenie spája najmä s výrobou tichých vín, niektoré vinárske podniky vyrábajú tradičnou metódou už od polovice 19. storočia aj akostné šumivé vína a majú teda príslušné odborné znalosti aj skúsenosti.
Sviežosť a kyslosť predstavujú dva hlavné prvky pri výrobe akostných šumivých vín.
Podľa Winklerovho indexu je oblasť zemepisného označenia územím s nižšími teplotami.
To prispieva ku krátkym vegetačným cyklom, ktoré majú za následok správnu fenolickú zrelosť bez toho, aby mali tieto vína vysoký obsah alkoholu.
Práve to sú prvky, ktoré sú ideálnym východiskom pre výrobu týchto vín.
9.
Iné základné požiadavky (balenie, označovanie, iné požiadavky) Právny rámec: Vnútroštátne právne predpisy Druh ďalšej podmienky: Fľašovanie vo vymedzenej zemepisnej oblasti Opis podmienky: Vína, ktoré sa majú uvádzať na trh s kvalifikovaným označením pôvodu „Rioja“, sa musia fľašovať v registrovaných vinárskych podnikoch, ktoré schválila regulačná rada.
V opačnom prípade nemožno pri vínach toto označenie používať.
Táto požiadavka sa zaviedla preto, že kvalita konečného výrobku je pri preprave a fľašovaní mimo oblasti výroby ohrozená viac než v prípade, keď sa tieto úkony vykonávajú v danej oblasti.
Uvedená požiadavka má chrániť dobrú povesť vína „Rioja“ sprísnením kontroly jeho jedinečných vlastností a kvality.
Z tejto ochrany kvalifikovaného označenia pôvodu majú úžitok všetci dotknutí výrobcovia.
Toto rozhodnutie bolo potvrdené rozsudkom Súdneho dvora Európskej únie zo 16. mája 2000.
Právny rámec: Vnútroštátne právne predpisy Druh ďalšej podmienky: Ďalšie podmienky súvisiace s označovaním Opis podmienky: Výraz „RIOJA“ musí byť na označení zreteľne viditeľný.
Hneď pod výrazom „RIOJA“ sa musia uvádzať tieto prvky: výrazy „Denominación de Origen Calificada“ [kvalifikované označenie pôvodu], pečiatka regulačnej rady, obchodná značka, meno alebo obchodné meno registrovaného vinárskeho podniku alebo obchodný názov.
Pojmy „barik“ a „drevo“ možno pri uvádzaní na trh, propagácii alebo označovaní vín uvádzať až po ukončení procesu vyzrievania.
Povoľuje sa používať názov oblasti alebo obce, ak odtiaľ pochádza hrozno a ak tam prebieha výroba, prípadne vyzrievanie a fľašovanie vína.
Z registrovaných vinohradov v obciach susediacich s oblasťou alebo obcou, kde má výrobca vína sídlo, môže pochádzať (maximálne) 15 % hrozna použitého na výrobu vína.
Musí sa pritom preukázať, že počas najmenej desiatich po sebe nasledujúcich rokov bude zabezpečená výlučná dostupnosť uvedeného percentuálneho podielu hrozna.